TQM ร่วง 11% หลังงบ Q2 กำไรลดเหลือ 180 ล้านบาท ยังแจกปันผล 0.70 บาท
TQM รูดเกือบ 11% คาดนักลงทุนผิดหวังงบไตรมาส 2/65 กำไรลด 19% เหลือ 180 ล้านบาท หลังรายได้รวมปรับตัวลดลงจากช่วงเดียวกันของปีก่อน
TQM รูดเกือบ 11% คาดนักลงทุนผิดหวังงบไตรมาส 2/65 กำไรลด 19% เหลือ 180 ล้านบาท หลังรายได้รวมปรับตัวลดลงจากช่วงเดียวกันของปีก่อน
15 ส.ค. 2565

ผู้สื่อข่าวรายงานว่า วันนี้ (15 ส.ค.65) ราคาหุ้น บริษัท ทีคิวเอ็ม คอร์ปอเรชั่น จำกัด (มหาชน) หรือ TQM ณ เวลา 10:07 น. อยู่ที่ระดับ 42.25 บาท ลบ 5 บาท หรือ 10.58% สูงสุดที่ระดับ 44 บาท ต่ำสุดที่ระดับ 42 บาท ด้วยมูลค่าการซื้อขาย 161.48 ล้านบาท

โดยราคาหุ้น TQM ปรับตัวลดลงอย่างหนักวันนี้ หลังรายงานกำไรสุทธิงวดไตรมาส 2/65 ออกมาลดลง 19% เหลือ 180 ล้านบาท เทียบกับปีก่อนมีกำไร 222 ล้านบาท ซึ่งก่อนหน้านี้มีการคาดการณ์ว่ากำไรงวดไตรมาส 2/65 จะออกมาเติบโตที่ระดับ 238 ล้านบาท
อย่างไรก็ตาม บริษัทเตรียมปันผลเป็นเงินสด 0.70 บาท กำหนดจ่าย 9 ก.ย.65

อนึ่งก่อนหน้านี้ บริษัทหลักทรัพย์ บัวหลวง จำกัด (มหาชน) คาดการณ์กําไรของ TQM ไตรมาส 2/65 ที่ 238 ล้านบาทเพิ่มขึ้น 7.3% จากไตรมาสเดียวกันของปีก่อน และโต 11.3% จากไตรมาสก่อนหน้า โดยปัจจัยขับเคลื่อนการเติบโตของกำไร ได้แก่ ยอดเบี้ยประกันที่เพิ่มขึ้น คือ ประกันภัยยานยนต์ รวมถึงอัตรากําไรขั้นต้นที่สูงขึ้นอยู่ที่ 54.9% เพิ่มขึ้นจาก 53.1% ในไตรมาส 2/64
นอกจากนี้ ยังมาจากปัจจัย การควบรวมกิจการของ บริษัท ทรู เอ็กซ์ตร้า โบรกเกอร์ จํากัด และ บริษัท ทรู ไลฟ์ โบรกเกอร์ จํากัด และการรวมงบกิจการ 2 เดือนของ TQR
ส่วนคาดการณ์กําไรไตรมาส 3/65 ของ TQM จะอยู่ที่ 286 ล้านบาทเพิ่มขึ้น 17.6% จากไตรมาสเดียวกันของปีก่อน และ โต 20.1% จากไตรมาสก่อนหน้า เนื่องจากรายได้จากนายหน้าที่สูงขึ้น การเติบโตของยอดขายเบี้ยประกันที่แข็งแกร่ง การรวมงบการเงิน TQR ทั้งไตรมาสและการรวมงบการเงินของทรูเอ็กซ์ตร้าและทรูไลฟ์ รวมถึงการเติบโตของสินเชื่อโดย Easy Lending และค่าใช้จ่ายในการขายและบริหารที่ลดลง
โดยในส่วนของสินเชื่อ Easy Lending ผู้บริหารตั้งเป้าหมายไว้ว่าปี 2565 เพิ่มเป็น 1.5 พันล้านบาท, ปี 2566 อยู่ที่ 2 พันล้านบาท ปี 2567 ที่ 5 พันล้านบาท และปี 2569 เพิ่มเป็น 1 หมื่นล้านบาท
“ปกติแล้วทรูเอ็กซ์ตร้าและทรูไลฟ์จะรายงานรายได้สูงกว่าครึ่งแรกของปีในครึ่งปีหลัง” บล.บัวหลวง ระบุ